У паняцця ёсць і іншыя значэнні, гл. Нёман (значэнні).
**«Аўтазборачны завод "Нёман"»** — прадпрыемства ў горадзе Ліда па вытворчасці аўтобусаў, газагарэлачных блокаў для ваданагравальных катлоў і іншай прадукцыі. З 2013 года — філіял Мінскага завода колавых цягачоў.

Гісторыя
--------

Будаўніцтва доследнага завода «Нёман» пачалося ў 1984 годзе. Ствараўся як прадпрыемства Міністэрства радыёпрамысловасці СССР па вытворчасці рухомых сістэм кіравання. Завод мусіў збіраць і абслугоўваць ракетную тэхніку на колавым ходзе. Уваходзіў у склад Навукова-вытворчага аб'яднання «Агат» і падпарадкоўваўся Міністэрству радыёпрамысловасці СССР. Распачаў вытворчасць у снежні 1990 года.

У 1988 годзе з мэтай своечасовага асваення новай тэхнікі прадпрыемства рэарганізавана ў завод па вырабе вопытных узораў вырабаў і яму прысвоена найменне «Доследны завод „Нёман"» з правам юрыдычнай асобы ў складзе Навукова-вытворчага аб’яднання «Агат».

У 1991 годзе завод перайшоў ва ўласнасць Рэспублікі Беларусь.

У сувязі з распадам СССР і рэзкім скарачэннем ваенных заказаў завод перайшоў на выпуск прадукцыі вытворча-тэхнічнага прызначэння і тавараў народнага спажывання. Улічваючы складаную абстаноўку з гарадскімі пасажырскімі перавозкамі, Доследны завод «Нёман» быў вызначаны галаўным прадпрыемствам па асваенню і выпуску аўтобусаў маркі ЛіАЗ-5256.

У 1993 годзе завод прыступіў да вырабу вопытнага ўзору пажарнай аўтацыстэрны АЦ-40 і ў 1994 годзе вырабіў яго.

У 1997 годзе была прынятая рэспубліканская праграма аўтобус, у адпаведнасці з якой ДЗ «Нёман» спецыялізуецца на выпуску гарадскіх аўтобусаў ЛіАЗ-5256 з пераходам на ўласны варыянт аўтобуса «Нёман».

У 1998 годзе пачаліся работы па стварэнні аўтобуса Нёман-5201.

З 2001 года прадпрыемства пачало выпуск гарадскіх і прыгарадных аўтобусаў серыі Нёман.

Аўтобусы гэтай серыі з'яўляюцца асноўным відам прадукцыі і выпускаюцца ў выкананні: Нёман-5201 (вялікі гарадскі аўтобус) і Нёман-52012 (прыгарадны аўтобус у звычайным выкананні і павышанай камфартабельнасці).

У 2010 на базе завода створана адкрытае акцыянернае таварыства — **«Лідскія аўтобусы «Нёман»**. 22 лістапада 2013 года ААТ «Лідскія аўтобусы «Нёман» увайшло ў склад ААТ «МЗКЦ». З красавіка 2014 года мае назву **Філіял «Аўтазборачны завод "Нёман"» ААТ «Мінскі завод колавых цягачоў»**.

Школьны аўтобус Нёман-4202
У 2018 годзе завод цалкам пераключыўся на аўтобусы малога класа Нёман-4202 на шасі Iveco Daily, для павелічэння аб'ёмаў іх выпуску было прынята рашэнне зняць аўтобусы Нёман-5201 з вытворчасці.

Аўтобусы
--------

* Нёман-5201 (гарадскі)
* Нёман-52012, Нёман-520122 (прыгарадны)
* Нёман-520123
* Нёман-3232 (гарадскі)
* Нёман-420211, Нёман-420233, Неман-420224

Зноскі
------

1. ↑  ОАО «ЛИДСКИЕ АВТОБУСЫ «НЕМАН» ВОШЕЛ В СТРУКТУРУ ОАО «МЗКТ» Архівавана 6 лютага 2017. // www.mzkt.by  (руск.)
2. ↑  Ингредиенты хита. Производственный репортаж из цехов завода "Неман" (руск.).  mpark.pro (15 лістапада 2019). Праверана 16 лістапада 2019.

Спасылкі
--------

* Каталог аўтобусаў на сайце МЗКЦ Архівавана 2 лютага 2019.  (руск.)
* Лагатып Вікісховішча На Вікісховішчы ёсць медыяфайлы па тэме Нёман (аўтазавод)

| ⛭Аўтамабілебудаўнічыя прадпрыемствы Беларусі |
| --- |
| 
* Ford Union
* БелАЗ
* БелДжы
* БелКамунМаш
* Брэстмаш
* МАЗ
* МАЗ-MAN
* МаАЗ
* МЗКЦ
* Мотавела
* Нёман
* Юнісон

 |  |